รถใต้ดินโตเข้าเป้าคอนโดเปิดใหม่อื้อ
BMCL ได้อานิสงส์คอนโดผุดตามแนวรถไฟใต้ดินตามนัด หนุนไตรมาสแรกเข้าเป้า ปีนี้ขาดทุนต่อพันล้านบาท อิบิตดาบวก ปีหน้าลดดอกเบี้ยก่อนตัดค่าเสื่อม ลุ้นกำไรปี 2556
2 เม.ย. 2553

BMCL ได้อานิสงส์คอนโดผุดตามแนวรถไฟใต้ดินตามนัด หนุนไตรมาสแรกเข้าเป้า ปีนี้ขาดทุนต่อพันล้านบาท อิบิตดาบวก ปีหน้าลดดอกเบี้ยก่อนตัดค่าเสื่อม ลุ้นกำไรปี 2556
นายสมบัติ กิจจาลักษณ์ กรรมการผู้จัดการ บริษัท รถไฟฟ้ากรุงเทพ (BMCL) เปิดเผยว่า ไตรมาสแรกปีนี้บริษัทมีรายรับและรายจ่ายเข้าเป้า เพราะมีผู้โดยสารเพิ่มขึ้นและใช้บริการถี่มากขึ้น หลังจากปีที่ผ่านมาบริษัท โทเทิ่ล แอ็คเซ็ส คอมมูนิเคชั่น (DTAC) ย้ายสำนักงานมาอยู่ที่จามจุรีสแควร์ และมีคอนโดมิเนียมเปิดใหม่จำนวน 7,000-8,000 ยูนิต
“ไตรมาสแรกวันธรรมดามีผู้ใช้บริการเฉลี่ย 2.1 แสนคนต่อวัน แต่วันเสาร์-อาทิตย์ยังอยู่ในระดับเดิมที่ 1.5 แสนคน และ 1.1 แสนคนต่อวัน ซึ่งเชื่อว่าเฉลี่ยทั้งปีนี้ถึง 2.1 แสนคนได้ จากปีก่อนอยู่ที่ 2 แสนคนต่อวัน” นายสมบัติ กล่าว
สำหรับคอนโดมิเนียมที่จะเปิดใหม่ในปีนี้ คาดว่าจะมีโครงการเปิดตามแนวรถไฟทั้งหมด 22 โครงการ จำนวน 8,400 ยูนิต และคาดว่าตั้งแต่ปีก่อนถึงสิ้นปีนี้มีคอนโดมิเนียมเปิดใหม่ 40-50 โครงการ ผ่าน 18 สถานี
นายสมบัติ กล่าวว่า ปีนี้บริษัทจะมีกำไรก่อนหักดอกเบี้ย ภาษี และค่าเสื่อม (อิบิตดา) เป็นหลักสิบล้านบาท เทียบกับปีก่อนติดลบ 180 ล้านบาท หลังลดค่าใช้จ่ายในการบริหาร แต่ยังมีขาดทุนอยู่หลัก 1,000 ล้านบาท ต่ำกว่าปีก่อนที่ขาดทุน 1,333 ล้านบาท
สำหรับปีหน้าจะลดค่าใช้จ่ายดอกเบี้ยลงจากปัจจุบันมีภาระถึง 700-800 ล้านบาทต่อปี จากมูลหนี้ทั้งหมด 1.4 หมื่นล้านบาท เมื่อบริษัทมีส่วนต่อขยายจากโครงการรถไฟฟ้าที่แน่นอน สามารถนำไปเจรจากับธนาคารพาณิชย์ขอขยายระยะเวลาชำระหนี้หรือออกหุ้นกู้ได้ ส่วนปี 2555 บริษัทก็มีแผนที่ลดค่าเสื่อมราคา ก่อนที่จะมีกำไรสุทธิในปี 2556